– У музычнай камедыі, на мой погляд, функцыі хору больш шырокія. Існаванне хору на сцэне опернага тэатра даволі статычнае. Галоўная яго задача – выйсці і дакладна, яскрава выканаць партыю. Наш хор, бадай, больш удзельнічае непасрэдна ў сцэнічным дзеянні. З гэтай прычыны ёсць нават пэўнае абмежаванне ўзросту пры прыёме ў наш калектыў. Харысты павінны мець здольнасць добра рухацца, быць дынамічнымі на сцэне, асабліва ў мюзікле. У некаторых замежных краінах увогуле няма падзелу на хор і балет у сучасных музычных тэатрах. Калі артыст прыходзіць уладкоўвацца на працу, ён спявае і танцуе.